Brandvæsenet blev i formiddags kaldt til en brand i en villa i byen Gøttrup ved Fjerrritslev. I huset fandt brandfolkene en omkommet mand.

Klokken 9.20 i formiddags gik alarmen hos Nordjyllands Beredskab. Der var konstateret brand i et hus i Gøttrup vest for Fjerritslev af en hjemmehjælper på stedet. - Da vi kom frem, var ilden gået ud, men huset var røgfyldt. Vi brugte en smule vand til at efterslukke lidt flammer i stuen omkring en sofa, og vi fandt også en person, der var omkommet, i et nærliggende rum, fortæller indsatsleder Ole Leonhard. Brandfolkene kunne ikke umiddelbart forklare, hvordan branden er startet, derfor er politiets teknikere kaldt til stedet. - Der er tale om en 67-årig mand, som har bopæl på stedet, og familien er underrettet. Retslægen og politiets teknikere er på stedet for at fastslå tidspunkt og årsagen til branden, fortæller vagtchef ved Nordjyllands Politi, Mogens Hougesen.